Wosebite zetkanje oldtimerow maja kóžde lěto w Slepom. Tam pak njepokazuja awta najwšelakorišeho razu, ale cyle wěste mopedy, kotrež hewak na dróze lědma hišće wuhladaš.
Slepo (FAG/SN). Za lubowarjow starych mopedow bě minjena sobota w Slepom wulki dźeń. Tamniše towarstwo SR2-brigada Slepo ze swojimi 17 čłonami, kotrychž nawjeduje je Mike Besch, bě na dźesate zetkanje mopedow typa SR1 a SR2 přeprosyło. Nimale sto jězdźerjow w starobje 16 hač do 69 lět so tam na 35 kilometrow dołhej wuprawje wobdźěli. Woni móžachu připołdnju lědma dočakać, zo so spektakularna jězba po Slepjanskej wosadźe započnje. Čara wjedźeše přez Lěsk, Dźěwin, Brězowku, Trjebin, Miłoraz, Mułkecy a Rowno wróćo na Slepjanske swjedźenišćo. Podłu čary přihladowaše wobdźělnikam wjele ludźi, kotřiž mopedy wobdźiwachu a wóń bencina do so srěbachu. Do toho wobdźělichu so mopedisća na Božej słužbje z fararku Jadwigu Malinkowej.
szl_Latn szl_Latn